*
भजन-संहिता 40
संगीत के निरदेसक बर दाऊद के एक भजन।
1 मेंह धीरज धरके यहोवा के डहार देखेंव;
ओह मोर तरफ धियान दीस अऊ मोर गोहार ला सुनिस।
2 ओह मोला चीखला ले भरे खंचवा ले,
चीखला अऊ दलदल ले बाहिर निकालिस;
अऊ मोला चट्टान ऊपर ठाढ़ करिस
अऊ ठाढ़ होय बर मोला एक मजबूत जगह दीस।
3 ओह मोला एक नवां गीत दीस,
हमर परमेसर के इस्तुति करे बर एक ठन भजन दीस।
बहुंते जन देखहीं अऊ यहोवा के भय मानहीं
अऊ ओकर ऊपर भरोसा करहीं।
4 धइन अय ओ मनखे,
जऊन ह यहोवा ऊपर भरोसा रखथे,
जऊन ह घमंडी मनखेमन कोति नइं देखय,
या ओमन कोति नइं देखय, जेमन लबरा देवतामन ऊपर अपन मन लगाथें।
5 हे यहोवा मोर परमेसर,
तेंह बहुंते अद्भूत काम करे हस,
अऊ हमर बर बहुंते चीजमन के योजना बनाय हस।
काकरो तुलना तोर से नइं करे जा सकय;
यदि मेंह तोर काममन के चरचा करंव अऊ ओमन के बारे बतावंव,
त ओमन अतेक जादा हवंय कि ओमन के गनती नइं करे जा सकय।
6 बलिदान अऊ भेंट तेंह नइं चाहय—
पर मोर कान ला तेंह खोल दे हस†—
होम-बलिदान अऊ पाप-बलिदान तेंह नइं चाहय।
7 तब मेंह कहेंव, “मेंह इहां हंव, मेंह आय हंव—
मोर बारे म ये बात ह किताब‡ म लिखे हवय।
8 हे मोर परमेसर, मेंह तोर ईछा ला पूरा करे चाहथंव;
तोर कानून ह मोर हिरदय म बसे हवय।”
9 मेंह तोर धरमीपन के काम के बखान बड़े सभा म करथंव;
हे यहोवा, जइसे कि तेंह जानत हस,
मेंह अपन मुहूं ला बंद नइं रखंव।
10 मेंह तोर धरमीपन ला अपन हिरदय म नइं छुपावंव;
मेंह तोर बिसवासयोग्यता अऊ तोर उद्धार के काम के बारे म गोठियाथंव।
मेंह बड़े सभा ले तोर मया अऊ तोर
बिसवासयोग्यता के बात ला नइं छुपावंव।
11 हे यहोवा, मोर ऊपर ले अपन दया ला झन हटा;
तोर मया अऊ बिसवासयोग्यता हमेसा मोर बचाव करय।
12 काबरकि अनगिनत समस्यामन मोला घेरे हवंय;
मोर पापमन मोला दबा ले हवंय, अऊ मेंह देख नइं सकत हंव।
ओमन के संखिया मोर मुड़ के चुंदी ले घलो जादा हवय,
एकरसेति मोर मन ह टूट गे हवय।
13 हे यहोवा, किरपा करके मोला बचा ले;
हे यहोवा, मोर मदद करे बर जल्दी आ।
14 जऊन मन मोर परान लेय चाहथें,
ओ जम्मो झन लज्जित होवंय अऊ घबरावंय;
ओ जम्मो, जऊन मन मोर बिनास के ईछा रखथें,
ओमन कलंकित होके पाछू हटंय।
15 जऊन मन मोला ये कहिथें, “अहा! अहा!”
ओमन अपन ही लज्जा म चकित होवंय।
16 पर ओ जम्मो, जऊन मन तोर खोज म रहिथें,
ओमन तोर कारन आनंद मनावंय अऊ खुस होवंय;
जऊन मन तोर उद्धार के मदद चाहथें, ओमन हमेसा कहंय,
“यहोवा महान ए!”
17 पर जहां तक मोर बात ए, मेंह गरीब अऊ जरूरतमंद अंव;
परभू ह मोर बारे म सोचय।
तेंह मोर मददगार अऊ मोर छुड़ानेवाला अस;
तेंह मोर परमेसर अस, मोर मदद करे म देरी झन कर।
* भजन-संहिता 40: इबरानी म 40:1‑17 ला 40:2‑18 गने गे हवय † भजन-संहिता 40:6 इबरानी म पर एक ठन देहें तेंह मोर बर तियार करे हस ‡ भजन-संहिता 40:7 या कानून के किताब