भजन-संहिता 15
दाऊद के एक भजन।
1 हे यहोवा, तोर पबितर तम्बू म कोन निवास कर सकथे?
तोर पबितर पहाड़ म कोन रह सकथे?
2 ओ, जेकर चालचलन ह निरदोस हे,
जऊन ह धरमी काम करथे,
जऊन ह अपन हिरदय ले सच बोलथे;
3 जेकर मुहूं ले निन्दा के बात नइं निकलय,
जऊन ह अपन परोसी के बिरूध कोनो गलत काम नइं करय,
अऊ आने मन के निन्दा नइं करय;
4 जऊन ह दुस्ट मनखे ला तुछ समझथे
पर ओमन के आदर करथे, जेमन यहोवा ले डरथें;
जऊन ह हानि उठाके घलो अपन सपथ ला पूरा करथे,
अऊ अपन मन ला नइं बदलय;
5 जऊन ह बिगर बियाज के गरीब ला अपन पईसा उधार देथे;
जऊन ह निरदोस मनखे ले घूस नइं लेवय।
जऊन ह ये काममन ला करथे,
ओह कभू नइं डोलय।