*
भजन-संहिता 70
संगीत के निरदेसक बर। दाऊद के एक बिनती।
1 हे परमेसर, जल्दी करके मोला बचा ले;
हे यहोवा, मोर मदद करे बर जल्दी आ।
2 जऊन मन मोर परान लेय चाहथें
ओमन लज्जित होवंय अऊ घबरावंय;
ओ जम्मो, जऊन मन मोर बिनास के ईछा रखथें
ओमन कलंकित होके पाछू हटंय।
3 जऊन मन मोला ये कहिथें, “अहा! अहा!”
ओमन लज्जा के मारे वापिस जावंय।
4 पर ओ जम्मो, जऊन मन तोर खोज म रहिथें
ओमन तोर कारन आनंद मनावंय अऊ खुस होवंय;
जऊन मन तोर उद्धार के मदद चाहथें, ओमन हमेसा कहंय,
“यहोवा महान ए!”
5 पर जहां तक मोर बात ए, मेंह गरीब अऊ जरूरतमंद अंव;
हे परमेसर, मोर करा जल्दी आ।
तेंह मोर मददगार अऊ मोर छुड़ानेवाला अस;
हे यहोवा, देरी झन कर।
* भजन-संहिता 70: इबरानी म 70:1‑5 ला 70:2‑6 गने गे हवय