54
सियोन के भविस्य के महिमा
1 यहोवा ह कहिथे, “हे ठड़गी माईलोगन, गीत गा,
तें, जऊन ह कभू लइका नइं जनमाय;
तोला लइका जनमे के पीरा कभू नइं होईस,
जोर से गीत गा अऊ आनंद के मारे चिचिया;
काबरकि तियागे माईलोगन के लइकामन
बिहाता माईलोगन के लइकामन ले जादा हवंय,”
यहोवा ह कहत हे।
2 “अपन तम्बू के जगह ला चाकर कर,
अऊ तम्बू के परदा ला चौड़ा कर,
अपन हांथ ला झन रोक;
अपन डोरीमन ला लम्बा कर,
अऊ खूंटीमन ला मजबूत कर।
3 काबरकि तेंह जेवनी कोति अऊ डेरी कोति बगरबे;
तोर संतानमन जाति-जाति के मनखेमन ला बेदखल कर दीहीं
अऊ ओमन के उजरे नगरमन म बस जाहीं।
4 “झन डर; तोला लज्जित होना नइं पड़य।
कलंक के बात ले झन डर; तेंह अपमानित नइं होवस।
तें अपन जवानी के लज्जा ला भुला जाबे
अऊ अपन बिधवापन के अपमान ला फेर सुरता नइं करबे।
5 काबरकि तोर रचइया ह तोर घरवाला ए—
सर्वसक्तिमान यहोवा ओकर नांव ए—
इसरायल के पबितर परमेसर तोर छुड़इया ए;
ओला जम्मो धरती के परमेसर कहे जाथे।
6 यहोवा ह तोला वापिस बलाही
मानो तेंह एक छोंड़ दिये गय घरवाली रहय अऊ मन म दुखी हस—
एक अइसन घरवाली, जेकर बिहाव जवानी म ये कारन होय रिहिस
ताकि ओला छोंड़ दिये जावय,” तोर परमेसर ह कहत हे।
7 “पल भर बर ही मेंह तोला छोंड़ दे रहंय,
पर अब बड़े दया करके में तोला वापिस लानहूं।
8 रिस म आके पल भर बर
मेंह तोर ले अपन मुहूं छुपा ले रहेंव,
पर अब अनंत करूना ले
में तोर ऊपर दया करहूं,”
तोर छुड़इया यहोवा ह कहत हे।
9 “मोर नजर म येह नूह के समय के सहीं अय,
जब मेंह किरिया खाय रहेंव कि नूह के समय के सहीं जल-परलय करके मेंह धरती ला फेर कभू नइं बुड़ोवंव।
एकरसेति अब मेंह ये किरिया खाय हंव कि फेर कभू तोर ऊपर रिस नइं करंव,
तोला फेर कभू नइं डांटंव।
10 चाहे पहाड़मन कांपंय
अऊ पहाड़ीमन हट जावंय,
पर तोर बर मोर अटल मया ह नइं टलय
अऊ न ही सांति के मोर करार ह टलही,”
ओ यहोवा ह कहत हे, जऊन ह तोर ऊपर दया करथे।
11 “हे दुखियारी सहर, तें जऊन ह आंधी ले सताय गय अऊ जऊन ला सांति नइं मिलिस,
में तोला बहुंत कीमती पथरामन ले फेर बनाहूं,
अऊ तोर नीवमन ला नीलमनि ले बनाहूं।
12 में तोर दीवारमन के कलस ला मूंगा ले,
तोर दुवारमन ला चमकत मनि ले
अऊ तोर जम्मो दीवारमन ला कीमती पथरामन ले बनाहूं।
13 तोर जम्मो लइकामन यहोवा के दुवारा सिखोय जाहीं,
अऊ ओमन ला बड़े सांति मिलही।
14 तोला धरमीपन म स्थिर करे जाही:
अतियाचार ह तोर ले दूरिहा होही;
तोला कोनो डर-भय नइं होही।
आतंक ला तोर ले बहुंत दूरिहा कर दिये जाही;
येह तोर लकठा म नइं आही।
15 कहूं कोनो तोर ऊपर हमला करथे, त जान ले, येह मोर काम नइं होही;
जऊन ह घलो तोर ऊपर हमला करथे, ओह तोर सरन म आही।
16 “देख, येह में अंव, जऊन ह लोहार ला बनाईस
जऊन ह धुकके कोइला म आगी लगाथे
अऊ सही काम करे बर गढ़के एक हथियार बनाथे।
अऊ येह में अंव, जऊन ह नास करइया ला बनाथे कि ओह बिनास के बदला लेवय;
17 तोर बिरूध बनाय गे कोनो घलो हथियार जय नइं पा सकय,
अऊ तें हर ओ मनखे ला लबरा साबित करबे, जऊन ह तोर ऊपर दोस लगाही।
येह यहोवा के सेवकमन ला मिले भाग ए,
अऊ येह मोर कोति ले ओमन बर नियाय के बात ए,”
यहोवा ह घोसना करत हे।