*
भजन-संहिता 19
संगीत के निरदेसक बर दाऊद के एक भजन।
1 स्वरग ह परमेसर के महिमा के बखान करत हे;
अकास ह ओकर हांथ के काम ला परगट करत हे।
2 हर दिन ओमन बखान करथें;
हर रथिया ओमन गियान परगट करथें।
3 ओमन के कोनो बोली नइं ए, ओमन कोनो सबद के उपयोग नइं करंय;
ओमन ले कोनो अवाज सुनई नइं देय।
4 तभो ले ओमन के अवाज जम्मो धरती म जाथे,
ओमन के सबद संसार के छोर तक हबरथे।
अकास म परमेसर ह सूरज बर एक तम्बू ताने हवय।
5 येह एक दूल्हा के अपन कमरा ले बाहिर निकलके आय सहीं ए,
येह एक बिजेता के सहीं अय, जऊन ह अपन दऊड़ ला दऊड़े बर आनंदित हे।
6 येह अकास के एक छोर ले निकलथे
अऊ दूसर छोर तक चक्कर लगाथे;
जम्मो चीज ला येकर गरमी मिलथे।
7 यहोवा के कानून ह बिलकुल सही ए,
अऊ येह आतमा ला ताजा कर देथे।
यहोवा के बिधिमन भरोसा के लईक अंय,
अऊ येमन सधारन मनखे ला बुद्धिमान बना देथें।
8 यहोवा के उपदेसमन सही अंय,
अऊ येमन हिरदय ला आनंदित करथें।
यहोवा के हुकूममन चमकीला एं,
अऊ येमन आंखी ला अंजोर देथें।
9 यहोवा के भय ह सुध ए,
अऊ येह सदाकाल तक बने रहिथे।
यहोवा के नियममन पक्का अंय,
अऊ ये जम्मो के जम्मो नियाय के अंय।
10 ओमन सोन ले घलो,
सुध सोन ले घलो कीमती अंय;
ओमन मंधरस ले घलो,
मधुमक्खी के छत्ता के मंधरस ले घलो जादा मीठ अंय।
11 ओमन के दुवारा तोर सेवक ला चेतउनी मिलथे;
ओमन के पालन करे ले बड़े ईनाम मिलथे।
12 पर अपन खुद के गलती ला कोन समझ सकथे?
मोर छिपे गलतीमन ला छेमा कर।
13 अपन सेवक ला जानबूझके करइया पाप ले दूरिहा रख;
ओमन के अधिकार मोर ऊपर झन होवय।
तब मेंह निरदोस होहूं,
अऊ बड़े अपराध के दोसी नइं होहूं।
14 हे यहोवा, मोर चट्टान अऊ मोर छुड़इया,
मोर मुहूं के ये बचन
अऊ मोर मन के ये बिचार तोला भावय।
* भजन-संहिता 19: इबरानी म 19:1‑14 ला 19:2‑15 गने गे हवय