*
भजन-संहिता 51
संगीत के निरदेसक बर। दाऊद के एक भजन। दाऊद राजा के बतसेबा के संग बेभिचार करे के बाद जब नातान अगमजानी ह दाऊद करा आईस।
1 हे परमेसर, अपन बड़े मया के मुताबिक
मोर ऊपर दया कर;
अपन बड़े करूना के मुताबिक
मोर अपराधमन ला मिटा दे।
2 मोर जम्मो अधरम ला धो डार
अऊ मोर पाप ले मोला सुध कर।
3 काबरकि मेंह अपन अपराध ला जानत हंव,
अऊ मोर पाप ह हमेसा मोर आघू म रहिथे।
4 मेंह तोर, सिरिप तोर बिरूध म पाप करे हवंव
अऊ ओहीच काम करे हवंव, जऊन ह तोर नजर म पाप ए;
एकरसेति तेंह अपन फैसला म सही अस
अऊ जब नियाय करथस, त सही नियाय करथस।
5 खचित, मेंह जनम ले पापी अंव,
जब मोर दाई ह मोला गरभ म धरिस, तब ले मेंह पापी अंव।
6 तभो ले तेंह हिरदय के सच्चई ले खुस होथस;
तेंह मोला ओ गुपत जगह म बुद्धि सिखाय।
7 जूफा† पऊधा ले मोला साफ कर, अऊ मेंह साफ हो जाहूं;
मोला धो, अऊ मेंह बरफ ले घलो जादा सफेद हो जाहूं।
8 मोला आनंद अऊ खुसी सबद सुनन दे;
जऊन हाड़ामन ला तेंह कुचर दे हस, ओमन आनंद मनावंय।
9 मोर पापमन ले तेंह अपन मुहूं ला छुपा ले
अऊ मोर जम्मो अपराध ला मिटा दे।
10 हे परमेसर, मोर म एक सुध हिरदय बना,
अऊ मोर भीतर म नवां किसम ले एक अटल आतमा स्थापित कर।
11 मोला अपन आघू ले झन निकाल
या अपन पबितर आतमा ला मोर ले अलग झन कर।
12 अपन करे गय उद्धार के आनंद ले मोला फेर भर दे
मोला संभाले बर तोर बात माने के एक आतमा दे।
13 तब मेंह अपराधीमन ला तोर हुकूम के सिकछा दूहूं,
ताकि पापीमन तोर करा लहुंट आवंय।
14 हे परमेसर, मोला खून बहाय के अपराध ले छुड़ा ले,
तेंह परमेसर मोर उद्धारकर्ता अस,
अऊ मेंह तोर धरमीपन के गीत गाहूं।
15 हे परभू, मोर मुहूं ला खोल,
अऊ मोर मुहूं ह तोर महिमा करही।
16 तेंह बलिदान चघाय ले खुस नइं होवस, नइं तो मेंह येला लानतेंव;
होम-बलिदान म तोला खुसी नइं होवय।
17 टूटे मन ह परमेसर बर योग्य बलिदान ए;
एक टूटे अऊ पछतापी मन
हे परमेसर, तेंह येला तुछ नइं समझस।
18 सियोन के उन्नति करे म,
यरूसलेम सहर के दीवारमन के बनाय जाय म तोला खुसी मिलय।
19 तब तेंह धरमी के बलिदान ले खुस होबे,
याने कि पूरा होम-बलिदान चघाय ले खुस होबे;
तब तोर बेदी म बईलामन ला चघाय जाही।
* भजन-संहिता 51: इबरानी म 51:1‑19 ला 51:3‑21 गने गे हवय † भजन-संहिता 51:7 जूफा ह एक छोटे पऊधा ए, जेकर उपयोग पानी छिंचे या खून छिंचे या मनखे ला संस्कारिक रूप म सुध करे म होथे